סיפורים מהקופסא

"סיפורים מהקופסא" הוא אלבום האולפן השני של הזמר רמי פורטיס, אשר יצא לאור ב-24 בנובמבר 1988. זהו האלבום הראשון שהוציאה לאור חברת התקליטים "נענע דיסק".

 הפקה 
האלבום יצא עשר שנים לאחר אלבום הבכורה פורץ הדרך של פורטיס, "פלונטר", שלאחר יציאתו פעל פורטיס במסגרת להקות והרכבים כמו "כרומוזום", "ז'אן קונפליקט" ו"מינימל קומפקט". "סיפורים מהקופסא" כולל עשרה שירים, שכולם הפכו לקלאסיקה של רוק ישראלי. הלהיטים הבולטים מתוכו הם "שקיעתה של הזריחה", "חתול מפלצת", "אין קשר" ו"כוכב הקופים". את האלבום ליוו הסינגלים "אין קשר", "שקיעתה של הזריחה" ו"חתול מפלצת".

האלבום ממשיך במידה רבה את הקו המוזיקלי של "מינימל קומפקט", שהתפרקה בשנה שבה יצא האלבום ולמעשה בשיא הצלחתה. הוא הופק מוזיקלית בידי ברי סחרוף, שהלחין במשותף עם פורטיס את כל שירי האלבום מלבד גרסת הכיסוי "בבוקר של קטיפה" (ו"תחנה סופית", שגם סולנה הראשי של "מינימל קומפקט", סמי בירנבך, היה שותף להלחנתו). פורטיס כתב את המילים לכל השירים פרט ל"בבוקר של קטיפה" של לי הייזלווד, שתורגם בידי בירנבך.

"סיפורים מהקופסא" תואר פעמים רבות על ידי מבקרי המוזיקה כאחד מאלבומי הרוק הישראלי החשובים ביותר. הוא עיצב את פניו של הרוק הישראלי והשפיע רבות על רוב זמרי הרוק ולהקות הרוק שפעלו בישראל מאז יציאתו. אף על פי שעל עטיפת האלבום נחתם שמו של פורטיס בלבד, נחשב האלבום לעבודה משותפת של פורטיס עם ברי סחרוף. גם פורטיס הגדיר את האלבום הזה כ"פורטיסחרוף הראשון", כינוי שתחתיו פעלו פורטיס וסחרוף מאז שובם לארץ מאירופה ועד לאלבום ההופעה "כשהגיטרה מנסרת את הלילה" מ־1992, שסיכם את פעילותם המשותפת (ב־2005 התאחד הצמד ושנה לאחר מכן הוציא את אלבום הקאמבק שלו, "על המשמרת"). האלבום כולל גם את השיר "לייפציג, ברצלונה", שהשורה מתוכו "כשהגיטרה מנסרת את הלילה" הפכה לשמו של אלבום ההופעה המסכם של הצמד כעבור ארבע שנים, אף על פי שהשיר אינו מופיע בו.

האלבום יצא לאור בפורמטי קלטת שמע, תקליט ותקליטור.

כל התיפוף באלבום בוצע על ידי מכונת תופים. ז'אן ז'אק גולדברג, שהיה המתופף בהופעות, מחה על כך ולבסוף תופף על כיסא בשיר "חתול מפלצת".

בשנת 2015 יצא האלבום בהוצאה מחודשת (רימאסטר) בפורמטים דיגיטליים, לשירותי הזרמת המוזיקה, וגם כתקליט ויניל במהדורה מוגבלת עם עותקים ממוספרים וחתומים. לרגל מהדורת בלאק פריידיי של יום חנויות התקליטים הבין-לאומי 2024, הודפסה מהדורה נוספת של האלבום במהדורה מוגבלת על גבי תקליט.

בשנת 2018 קיים פורטיס הופעות חגיגות לרגל ציון 30 שנה לצאת האלבום, בהן השתתפו חברי ההרכב המקורי, גיל סמטנה ויובל שפריר, והתארחו ברי סחרוף ושלומי שבן.

רשימת השמעה

משתתפים
 רמי פורטיס – זמרה, גיטרה (א1, א2, א4-ב5),
 ברי סחרוף – גיטרה (א1, א2, א4-ב5), גיטרה בס (א1, ב-1), קלידים (א1, א3-ב5), קולות רקע (ב-1, ב-2, ב-5)
 יוסי לדרמן – תכנות (א1-ב4), דוגם צלילים (א1-ב4)
 ורד ההרי – קולות רקע (א1, א5)
 גיל סמטנה – גיטרה בס (א2, א4, א5, ב-2-ב4), קולות רקע (א2, א4)
 סאלי לדרמן – קולות רקע (א2, א3)
 ז'אן ז'אק גולדברג – כיסא (א4)
 יובל שפריר – כלי הקשה (ב1-ב3)
 ורד קלפטר – קולות רקע (ב2)
 חני וייס – קולות רקע (ב3)
 ליאור מסורי – קולות רקע (ב3)
 עפרה ברוך – קולות רקע (ב3)
 סיניה בועז – קולות רקע (ב3)

קישורים חיצוניים

  - ביקורת
  - ביקורת
 ביקורת על האלבום "סיפורים מהקופסא"
 פורטיס וסחרוף מספרים על הפקת האלבום, ערוץ 24



 סיפורים מהקופסא במצעד האלבומים האלטרנטיביים הישראליים הגדולים של כאן 88

הערות שוליים

קטגוריה:אלבומי רמי פורטיס
קטגוריה:אלבומים בעברית
קטגוריה:אלבומים שהופקו על ידי ברי סחרוף
קטגוריה:אלבומי רוק ישראליים
קטגוריה:אלבומי זהב בישראל
קטגוריה:אלבומי חברת נענע דיסק

קטגוריה:אלבומי 1988